o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) 2017/821 Evropskega parlamenta in Sveta z dne 17. maja 2017 o določitvi obveznosti za potrebno skrbnost v oskrbovalni verigi za uvoznike v Uniji, ki uvažajo kositer, tantal in volfram, njihove rude ter zlato, ki izvirajo s konfliktnih območij in območij z visokim tveganjem

I. Uvod

Evropska unija (EU) je leta 2017 sprejela Uredbo (EU) 2017/821 Evropskega parlamenta in Sveta z dne 17. maja 2017 o določitvi obveznosti za potrebno skrbnost v oskrbovalni verigi za uvoznike v Uniji, ki uvažajo kositer, tantal in volfram, njihove rude ter zlato, ki izvirajo s konfliktnih območij in območij z visokim tveganjem (v nadaljnjem besedilu: Uredba EU). Uredba EU je začela veljati 8. junija 2017, njene ključne zahteve pa se za uvoznike v EU uporabljajo od 1. januarja 2021.

Uredba EU vzpostavlja sistem Unije za potrebno skrbnost v oskrbovalni verigi (v nadaljnjem besedilu: sistem Unije), katerega cilj je omejiti možnosti za trgovanje oboroženih skupin in varnostnih sil s kositrom, tantalom in volframom, njihovimi rudami ter zlatom. Namenjena je zagotavljanju preglednosti in zanesljivosti praks oskrbe, ki jo izvajajo uvozniki v Uniji ter talilnice in rafinerije, ki pridobivajo s konfliktnih območij in območij z visokim tveganjem. Uredba EU v členu 19(2) na Komisijo prenaša pooblastilo za sprejemanje delegiranih aktov v zvezi z: (1) določitvijo in spremembo količinskih pragov za uvoz mineralov in kovin ter (2) določitvijo metodologije in meril za priznavanje shem potrebne skrbnosti v oskrbovalni verigi.

Uredba EU določa obveznosti potrebne skrbnosti v oskrbovalni verigi v skladu s smernicami OECD o potrebni skrbnosti , vključno s Prilogo II. Te obveznosti se uporabljajo za uvoznike mineralov in kovin, kot so določeni v Prilogi I k Uredbi EU, v Uniji. Za zagotovitev pravilnega delovanja sistema Unije se na Komisijo prenese pooblastilo, da v skladu s členom 290 Pogodbe o delovanju Evropske unije sprejme akte v zvezi s spremembo Priloge I z določitvijo in spremembo količinskih pragov za minerale in kovine.

Uredba EU nadalje določa, da lahko lastniki shem potrebne skrbnosti v oskrbovalni verigi Komisijo zaprosijo, da se njihove sheme priznajo kot enakovredne zahtevam iz Uredbe EU. Takšne sheme bi morale biti usklajene s posebnimi priporočili iz smernic OECD o potrebni skrbnosti. Za lažjo oceno shem potrebne skrbnosti, ki bi se lahko priznale v skladu z Uredbo EU, je na Komisijo preneseno pooblastilo, da v skladu s členom 290 Pogodbe o delovanju Evropske unije sprejme akte v zvezi z določitvijo metodologije in meril za to oceno za priznanje.

II. Pravna podlaga

V skladu s členom 19(2) Uredbe (EU) 2017/821 Evropskega parlamenta in Sveta z dne 17. maja 2017 Komisija pripravi poročilo Svetu in Evropskemu parlamentu o prenosu pooblastila.

III. Izvajanje prenosa pooblastila

Uredba EU s členom 19(2) na Komisijo prenaša pooblastila za izvajanje naslednjih določb te uredbe:

—za spremembo Priloge I z določitvijo količinskih pragov za tantalove ali niobijeve rude in koncentrate, zlate rude in koncentrate, kositrove okside in hidrokside, tantalate in tantalove karbide po možnosti do 1. aprila 2020, vendar najpozneje 1. julija 2020 (člen 1(4) Uredbe EU);

—za spremembo obstoječih pragov, navedenih v Prilogi I, vsaka tri leta po 1. januarju 2021 (člen 1(5) Uredbe EU);

—za dopolnitev te uredbe z določitvijo metodologije in meril, ki Komisiji omogočajo oceniti, ali sheme za potrebno skrbnost v oskrbovalni verigi spodbujajo gospodarske subjekte k izpolnjevanju zahtev iz te uredbe, ter ji omogočajo priznavanje shem (člen 8(2) Uredbe EU).

Komisija je na podlagi Uredbe EU sprejela naslednja dva (2) delegirana akta:

—Delegirano uredbo Komisije (EU) 2019/429 z dne 11. januarja 2019 o dopolnitvi Uredbe (EU) 2017/821 Evropskega parlamenta in Sveta glede metodologije in meril za ocenjevanje in priznavanje shem potrebne skrbnosti v oskrbovalni verigi v zvezi s kositrom, tantalom, volframom in zlatom ;